དགོངས་མངའ་ལྟར།ཁོ་བོས་འབྲི་ཁུལ་བགྱིས་པའི་རྩོམ་ཡིག་འདི་ལ་དཔྱད་རྩོམ་ཞེས་པའི་ཐ་སྙད་རྣམ་དག་ཅིག་མི་འབྱོར་ནའང་དང་པོ་ནས་རང་གི་འདོད་པ་གཙོར་འདོན་མ་བྱས་པར་ཐ་སྙད་དེའི་འབྱུང་ཁུངས་དང་གྲུབ་ལུགས།མིང་གི་ཆ་ཤས་སོ་སོའི་གོ་དོན་སོགས་ཡིག་ཆ་གསར་རྙིང་དེད་ནས་བྲིས་པ་མ་གཏོགས་དཔྱད་རྩོམ་ཡིན་མདོག་གིས་རང་གི་འདོད་ཕྱོགས་དང་མི་མཐུན་པའི་ཁུངས་སྣེ་ཞིག་རྙེད་ནའང་གུད་དུ་མཁྱུད་ཅིང་ལྡོག་པའི་དོན་ལ་བརྩོན་པར་མ་བྱས།མདོར་ན།དཔྱད་གཞི་འདིས་མཚོན་པའི་ནང་བསྟན་སྐོར་གྱི་ཐ་སྙད་ཇི་སྙེད་ཅིག་བན་བོན་གྱི་གྲུབ་མཐའ་མི་འདྲ་བའི་གཞུང་སོ་སོར་བྱུང་བ་ནི་སྨོས་ཅི་ལ་དགོས་མོད།དུས་ནམ་གྱི་ཚེ་བྱུང་བ་དང་ཚུལ་ཇི་ལྟར་བྱུང་བ་སོགས་མ་འཁྲུག་མ་ནོར་བར་བྱ་བ་ནི་གལ་འགངས་ཤིན་ཏུ་ཆེ་སྟེ།དཔེར་ན།དེང་གི་ཆར་གླིང་གི་དཔལ་ཐུལ་བརྒྱད་ཅུ་ལ་གྲུབ་ཆེན་བརྒྱད་ཅུའི་མིང་གི་བསྙད་པ་ལྟ་བུ་སྟེ་ནམ་ཞིག་བླ་མ་རྡོ་རྗེ་ལྡན་པས་ཚོགས་འཁོར་མཛད་པའི་སྐབས་སུ་བྱུང་བའི་གྲུབ་ཆེན་བརྒྱད་ཅུ་དེའང་ཕྱིས་ཀྱི་དཔའ་ལྷ་སེང་སྟག་ཨ་དོམ་སོགས་མི་འཇོག་པའི་ངེས་པ་མེད་པས་དང་པོ་ནས་ཐ་སྙད་ལ་བདག་སྐྱོང་བྱ་བ་གལ་ཆེའོ།།རེ་འགས་གླིང་གི་དཔལ་ཐུལ་རྣམས་གྲུབ་ཆེན་བརྒྱད་ཅུའི་སྐུ་སྐྱེ་ཡིན་པས་དེ་ལྟར་སྨྲ་བ་མི་རིགས་སོ་ཞེས་འཇུ་མི་ཕམ་པའི་བརྡ་གསང་མན་ངག་སོགས་དྲངས་པ་ནི་གཟུ་ལུམ་སྨྲས་པའི་གཏམ་ཉིད་དུ་གོ་སླའོ།།